BENDROJO TEISMO (ketvirtoji kolegija, posėdžiaujanti penkių teisėjų sudėties) NUTARTIS
2026 m. vasario 26 d.(*)
„ Ieškinys dėl panaikinimo – Viešoji tarnyba – EIB personalas – Ieškinio pareiškimo terminas – EIB personalo reglamento 41a straipsnis – Terminų skaičiavimas – Nepriimtinumas “
Byloje T‑267/24
Christofer Edge, gyvenantis Atėnuose (Graikija), atstovaujamas avocate G. Karampoulia,
ieškovas,
prieš
Europos investicijų banką (EIB), atstovaujamą K. Carr ir A. Geppert-Luciani, padedamų avocate A. Makri,
atsakovą,
BENDRASIS TEISMAS (ketvirtoji kolegija, posėdžiaujanti penkių teisėjų sudėties),
kurį sudaro kolegijos pirmininkas S. Papasavvas, teisėjai G. De Baere, J. Svenningsen, R. Meyer (pranešėjas) ir D. Jočienė,
kancleris V. Di Bucci,
atsižvelgęs į rašytinę proceso dalį, visų pirma į:
–        EIB atskiru dokumentu pateiktą nepriimtinumu grindžiamą prieštaravimą, kurį Bendrojo Teismo kanceliarija gavo 2025 m. balandžio 22 d.,
–        ieškovo pastabas dėl nepriimtinumu grindžiamo prieštaravimo, kurias Bendrojo Teismo kanceliarija gavo 2025 m. birželio 18 d.,
priima šią
Nutartį
1        SESV 270 straipsniu ir Europos Sąjungos Teisingumo Teismo statuto 50a straipsniu grindžiamu ieškiniu ieškovas Christofer Edge prašo, pirma, panaikinti 2023 m. spalio 4 ir 13 d. Europos investicijų banko (EIB) sprendimus atmesti prašymus atlyginti jo vaikų mokymosi išlaidas ir 2024 m. vasario 6 d. EIB sprendimą atmesti administracinius skundus dėl tų sprendimų ir, antra, įpareigoti EIB sumokėti jam 16 400 EUR sumą.
Ginčo aplinkybės
2        Pagal 2021 m. lapkričio 22 d. terminuotą sutartį ieškovas, dviejų vaikų tėvas, EIB buvo įdarbintas sutartininku.
3        Jis pateikė prašymą skirti mokymosi išmoką, skirtą jo vyresniosios dukters 2023–2024 m. mokymosi išlaidoms padengti. 2023 m. spalio 4 d. sprendimu EIB šį prašymą atmetė. Dėl to sprendimo ieškovas 2023 m. spalio 9 d. pateikė administracinį skundą.
4        2023 m. spalio 13 d. EIB nusprendė susigrąžinti mokymosi išmoką, anksčiau sumokėtą už ieškovo jaunesniąją dukterį. Dėl to sprendimo ieškovas 2023 m. lapkričio 28 d. pateikė administracinį skundą.
5        2024 m. vasario 6 d. sprendimu EIB kartu išnagrinėjo abu ieškovo administracinius skundus ir juos atmetė.
6        2024 m. gegužės 17 d. Bendrojo Teismo kanceliarija gavo šį ieškovo ieškinį.
Šalių reikalavimai
7        Ieškovas Bendrojo Teismo iš esmės prašo:
–        panaikinti 2023 m. spalio 4 ir 13 d. ir 2024 m. vasario 6 d. EIB sprendimus,
–        įpareigoti EIB sumokėti 16 400 EUR dydžio jo dukterų mokymosi išlaidas,
–        priteisti iš EIB bylinėjimosi išlaidas.
8        EIB savo nepriimtinumu grindžiamame prieštaravime Bendrojo Teismo prašo:
–        atmesti ieškinį kaip akivaizdžiai nepriimtiną,
–        priteisti iš ieškovo bylinėjimosi išlaidas.
9        Pastabose dėl nepriimtinumu grindžiamo prieštaravimo ieškovas Bendrojo Teismo prašo:
–        atmesti nepriimtinumu grindžiamą prieštaravimą,
–        priteisti iš EIB bylinėjimosi išlaidas, net jeigu Bendrasis Teismas patenkintų nepriimtinumu grindžiamą prieštaravimą.
Dėl teisės
10      Pagal Bendrojo Teismo procedūros reglamento 130 straipsnio 1 ir 7 dalis, jeigu atsakovas prašo, Bendrasis Teismas gali priimti sprendimą dėl nepriimtinumo arba kompetencijos nebuvimo nepradėjęs bylos nagrinėti iš esmės. Kadangi nagrinėjamu atveju EIB prašė priimti sprendimą dėl nepriimtinumo, Bendrasis Teismas, manydamas, kad bylos medžiagoje yra pakankamai informacijos, nusprendžia išnagrinėti šį prašymą netęsdamas proceso.
11      Grįsdamas nepriimtinumu grindžiamą prieštaravimą EIB nurodo du nepriimtinumo pagrindus, grindžiamus šių nuostatų pažeidimu:
–        Procedūros reglamento 56a straipsnio 4 dalies,
–        EIB personalo reglamento 41a straipsnio ir Procedūros reglamento 58 straipsnio 1 dalies.
12      Dėl antrojo nepriimtinumo pagrindo EIB nurodo, kad ieškinys yra akivaizdžiai nepriimtinas, nes, pažeidžiant EIB personalo reglamento 41a straipsnį ir Procedūros reglamento 58 straipsnio 1 dalį, buvo pareikštas praleidus terminą.
13      Ieškovas tvirtina, kad jo ieškinys yra priimtinas, nes pagal Procedūros reglamento 58 straipsnio 1 dalies a punktą ta diena, kurią buvo pranešta apie ginčijamą sprendimą, į terminą neturėtų būti įskaičiuojama.
14      Iš EIB personalo reglamento 41a straipsnio matyti, kad EIB ir jo darbuotojų ginčai perduodami Europos Sąjungos Teisingumo Teismui per tris mėnesius nuo pranešimo apie motyvuotą sprendimą, kuriuo skundas buvo atmestas, dienos.
15      Pažymėtina, kad Procedūros reglamento 58 straipsnyje numatytos terminų skaičiavimo taisyklės, kurias nurodė šalys, taikomos tik Sutartyse, Europos Sąjungos Teisingumo Teismo statute ir pačiame Procedūros reglamente numatytiems procesiniams terminams (pagal analogiją žr. 1998 m. kovo 13 d. Nutarties Lonuzzo-Murgante / Parlamentas, T‑247/97, EU:T:1998:55, 35 punktą).
16      Kadangi EIB personalo reglamente šio reglamento 41a straipsnyje numatyto termino skaičiavimo metodas, išreikštas mėnesiais ir skaičiuojamas nuo pranešimo apie ginčijamą sprendimą dienos, nepatikslintas, reikia taikyti metodą, kuriuo užtikrinama, kad bet kuri šalis galėtų visapusiškai pasinaudoti terminu, neatsižvelgiant į tai, kurią valandą buvo pranešta apie atitinkamą aktą. Pagal jį, jeigu dienomis, savaitėmis, mėnesiais ar metais išreikštas terminas turi būti skaičiuojamas nuo momento, kai įvyksta įvykis arba yra atliekamas veiksmas, ta diena, kurią įvyksta šis įvykis arba yra atliekamas šis veiksmas, į terminą neįskaičiuojama.
17      Šis metodas atitinka lotynų posakį dies a quo non computatur in termino, kuris yra daugelio valstybių narių teisės sistemų pripažinta teisės taisyklė (šiuo klausimu žr. 2004 m. lapkričio 11 d. Sprendimo Toeters ir Verberk, C‑171/03, EU:C:2004:714, 31 punktą).
18      Minėtas metodas atitinka 1972 m. gegužės 16 d. Bazelyje pasirašytos Europos konvencijos dėl terminų skaičiavimo 3 straipsnio 1 dalį, pagal kurią „dienomis, savaitėmis, mėnesiais ar metais išreikšti terminai skaičiuojami nuo dies a quo vidurnakčio iki dies ad qum vidurnakčio“.
19      Šios nutarties 16 punkte nurodytas metodas taip pat atitinka Teisingumo Teismo ir Bendrojo Teismo procedūros reglamentuose naudojamą procesiniams terminams apskaičiuoti skirtą taisyklę (šiuo klausimu žr. 2004 m. lapkričio 11 d. Sprendimo Toeters ir Verberk, C‑171/03, EU:C:2004:714, 35 punktą), kuri pagal Europos Sąjungos pareigūnų tarnybos nuostatų 91 straipsnio 5 dalį taikoma šių nuostatų 91 straipsniu grindžiamiems ieškiniams (šiuo klausimu žr. 1998 m. kovo 13 d. Nutarties Lonuzzo-Murgante / Parlamentas, T‑247/97, EU:T:1998:55, 33 ir 36 punktus).
20      Galiausiai minėtas metodas atitinka taisyklę, numatytą 1971 m. birželio 3 d. Tarybos reglamento (EEB, Euratomas) Nr. 1182/71, nustatančio terminams, datoms ir laikotarpiams taikytinas taisykles (OL L 124, 1971, p. 1; 2004 m. specialusis leidimas lietuvių k., 1 sk., 1 t., p. 51), 3 straipsnio 1 dalies antroje pastraipoje, kuri, nesant priešingų nuostatų, taikoma terminams Europos Sąjungos Tarybos ir Europos Komisijos aktuose apskaičiuoti (šiuo klausimu žr. 2004 m. lapkričio 11 d. Sprendimo Toeters ir Verberk, C‑171/03, EU:C:2004:714, 33 punktą).
21      Taikant šios nutarties 16 punkte nurodytą metodą, kadangi pagal EIB personalo reglamento 41a straipsnį ieškinys Europos Sąjungos teisme turi būti pareikštas per tris mėnesius nuo pranešimo dienos, šis terminas prasideda pranešimo dienos vidurnaktį ir baigiasi paskutinę trijų mėnesių laikotarpio dieną vidurnaktį. Taigi jis baigiasi tos dienos, kuri termine nurodytą mėnesį skaičiumi sutampa su diena, kurią prasidėjo termino eiga, t. y. pranešimo diena, pabaigoje (šiuo klausimu žr. 1987 m. sausio 15 d. Sprendimo Misset / Taryba, 152/85, EU:C:1987:10, 8 punktą ir 2002 m. gegužės 17 d. Nutarties Vokietija / Parlamentas ir Taryba, C‑406/01, EU:C:2002:304, 14 punktą).
22      Be to, reikia pažymėti, kad Procedūros reglamento 60 straipsnyje nustatyta taisyklė, pagal kurią procesiniai terminai dėl nuotolių pratęsiami fiksuotu dešimties dienų terminu, taikoma visiems procesiniams terminams, išskyrus atvejus, kai šiame reglamente numatyta kitaip. Todėl ji taip pat taikoma EIB ir jo darbuotojų ginčams, dėl kurių pagal EIB personalo reglamento 41a straipsnį kreiptasi į Europos Sąjungos Teisingumo Teismą.
23      Nagrinėjamu atveju neginčijama, kad apie EIB sprendimą atmesti administracinius skundus ieškovui buvo pranešta 2024 m. vasario 6 d. Taigi EIB personalo reglamento 41a straipsnyje numatytas terminas prasidėjo vasario 6 d. vidurnaktį arba, kitaip tariant, 2024 m. vasario 7 d. 00.00 val. ir baigėsi praėjus trims mėnesiams, t. y. 2024 m. gegužės 6 d. vidurnaktį. Šis terminas dėl nuotolių pratęsiamas fiksuotu dešimties dienų terminu, numatytu Procedūros reglamento 60 straipsnyje. Taigi ieškovas turėjo pareikšti ieškinį iki 2024 m. gegužės 16 d. vidurnakčio.
24      Savo pastabose ieškovas remiasi Procedūros reglamento 58 straipsnio 1 dalies a punktu ir 58 straipsnio 1 dalies b punktu, todėl, jo teigimu, terminas baigėsi 2024 m. gegužės 17 d. Toks ieškovo skaičiavimas – neatsižvelgiant į tai, kad jis remiasi Procedūros reglamento 58 straipsniu, kuris nagrinėjamu atveju netaikomas, – reiškia, kad jam suteikiamas trijų mėnesių ir vienos dienos terminas, o tai neatitinka EIB personalo reglamento 41a straipsnio teksto.
25      Iš to, kas išdėstyta, matyti, kad 2024 m. gegužės 17 d. pareikštas ieškinys yra pavėluotas ir turi būti atmestas kaip nepriimtinas, nesant reikalo priimti sprendimo dėl pirmojo nepriimtinumo pagrindo.
Dėl bylinėjimosi išlaidų
26      Pagal Procedūros reglamento 134 straipsnio 1 dalį iš pralaimėjusios šalies priteisiamos bylinėjimosi išlaidos, jei laimėjusi šalis to reikalavo.
27      Kadangi ieškovas pralaimėjo bylą, be savo bylinėjimosi išlaidų, jis turi padengti EIB patirtas bylinėjimosi išlaidas pagal jo pateiktus reikalavimus.
Remdamasis šiais motyvais,
BENDRASIS TEISMAS (ketvirtoji kolegija, posėdžiaujanti penkių teisėjų sudėties)
nutaria:
1.      Atmesti ieškinį kaip nepriimtiną.
2.      Christofer Edge padengia savo ir Europos investicijų banko (EIB) bylinėjimosi išlaidas.
Priimta 2026 m. vasario 26 d. Liuksemburge.
Kancleris
Pirmininkas
V. Di Bucci
S. Papasavvas
*      Proceso kalba: graikų.